b"\n_START_ARTICLE_\nTyche (planet)\n_START_PARAGRAPH_\nTyche (udtales ['t\xca\xb0y:k(\xca\xb0)\xc9\x99], dvs. /'ty:k\xc9\x99/ p\xc3\xa5 dansk, ['t\xca\xb0\xc9\x91\xc9\xaak\xca\xb0i:] p\xc3\xa5 engelsk og [ti'ke] p\xc3\xa5 fransk) er det midlertidige navn, der er givet til en hypotetisk gasplanet, der if\xc3\xb8lge teorien om planetens eksistens menes at befinde sig i den ydre del af Oortskyen._NEWLINE_Den mulige eksistens af en stor gasplanet best\xc3\xa5ende af brint og helium i Oortskyen har v\xc3\xa6ret dr\xc3\xb8ftet i en periode, og der er derfor ved hj\xc3\xa6lp af den amerikanske rumfartsorganisation NASA's WISE teleskop i 2010 indsamlet data fra det omr\xc3\xa5de af Oortskyen, hvor den mulige planet forventes at befinde sig. I februar 2011 blev der i pressen angivet, at de to astrofysikere John Matese og Daniel Whitmire fra University of Louisiana at Lafayette er af den opfattelse, at de relevante data til dokumentation for planetens eksistens er opsamlet. Den ansl\xc3\xa5ede kredsl\xc3\xb8b for det mulige himmellegeme er af de to forskere beregnet til at v\xc3\xa6re ca. 375 gange st\xc3\xb8rre end dv\xc3\xa6rgplaneten Plutos kredsl\xc3\xb8b, svarende til 15.000 astronomiske enheder (AE). Det antages, at Tyches masse kan v\xc3\xa6re op til fire gange Jupiters masse og at overfladetemperaturen er p\xc3\xa5 -73 \xc2\xb0C. Eksistensen af planeten Tyche vil blive efterpr\xc3\xb8vet i l\xc3\xb8bet af 2011 p\xc3\xa5 grundlag af de indsamlede data, men NASA forventer f\xc3\xb8rst, at en eventuel eksistens vil kunne blive p\xc3\xa5vist efter modtagelsen og gennemgangen af yderligere data fra WISE teleskopet, der blev frigivet i marts 2012._NEWLINE_Teorien om eksistensen af en st\xc3\xb8rre gasplanet i den ydre del af Oortskyen er ikke universielt anerkendt, og en r\xc3\xa6kke forskere har rejst tvivl om teorien._NEWLINE_Efter analyse af de indsamlede data fra WISE teleskopet meddelte NASA den 7. marts 2014, at det ikke havde v\xc3\xa6ret muligt at bekr\xc3\xa6fte eksistensen af nogen planet, der minder om Tyche eller andre tilsvarende hypotetiske planeter. Offentligg\xc3\xb8relsen af opdagelsen af den mulige dv\xc3\xa6rgplanet 2012 VP113 med et kredsl\xc3\xb8b mellem 80 og 446 AE har dog givet ny n\xc3\xa6ring til spekulationer om et eller flere st\xc3\xb8rre objekter i Oortskyen._NEWLINE_Navnet Tyche er hentet fra den gr\xc3\xa6ske mytologi, hvor gudinden Tyche vogtede held, velstand og sk\xc3\xa6bne. Tyche var den gode s\xc3\xb8ster til den onde Nemesis, der har givet navn til den hypotetiske stjerne Nemesis, der if\xc3\xb8lge en teori skulle v\xc3\xa6re Solens dobbeltstjerne."